רותי ק. נעמי ק. דפנה ב. ואורח, פול ק.
בסארה,
כפי ששיערנו לא עוברים בני 16-35 לחלוטין. מורה עוכב ולאחר מכן הוחזר מבלי לאפשר לו להגיע לבית הספר. מחסום פתע בג'ית - עיכוב ללא צורך של אמבולנסים, החרמת מוניות שנסעו על כביש האפרטהייד. בית איבא - המון מעוכבים , זה היום ה-3 ברציפות (אמש החזיקו 80 מעוכבים עד 20.00 !!!) הוראה לא לתת למורים, בעלי תעודת מורה, לעבור, וכן לרוקחים עם תעודת רוקח, בדרכם לבחינה. המוקד ה"הומניטארי" רק נתן לנו את התשובות הבנאליות של הצבא, ולא עזר במאומה. נסיון לביזה בפרעתה. 7.00 - סארה - לא היו מחסומי פתע בדרך. כשהגענו היו רק חיילים, ללא פלסטינים. בעליה פגשנו 3 משאיות עם פרחים, שמפתחותיהם הוחרמו משום שנסעו על כביש אפרטהייד. הם לנו כל הלילה במשאיות, ועכשיו הוחזרו להם המפתחות. משאית נוספת, מקלקיליה, מביאה חול לבניית בית הספר בסארה, רוצה לעבור לכפר, לנהג יש את כל האישורים והוא נשלח לעבור מבית איבא, הארכה של כ-30 ק"מ, ועוד המתנה ארוכה בתור המשאיות, ומי יבטיח לו שבסוף יתנו לו בכלל לעבור. בסוף כל זה הוא יגיע לאותו מחסום, מהצד השני ! כמה שניסינו לדבר הגיון, לא הצלחנו. ניסינו עם המוקד "ההומניטארי" וכלום. אסור לעבור מצד זה.טרקטור מגיע. השדה שלו מעבר למחסום, היכן שמקימים עמדה , לא נתנו לו לעבור לשדותיו.בשיחה עם תושבים - אותו סיפור, בני 16-35 לא עוברים כולם חוצים את ההרים (תוך סיכון להתפס, אבל איזו ברירה יש להם?)8.00 - מגיעים 4 מורים מכיוון בית איבא, ב-6.45 הם היו בבית איבא, וחיכו עד עכשיו, ל-3 נתנו לעבור (מורות ואחד בן 46) ואת הרביעי עיכבו. התעודה שלו נראית להם מזויפת, כי החותמת מרוחה ולא מופיעה על התמונה. הוא אומר שנרטבה לו. מפקד המחסום מודה שהוא מכיר אותו ושכל יום הוא עובר פה, אבל עד היום לא שמו לב לכך ("כי עוברים פה אלפי אנשים" איפה בדיוק? ואיך זה שאנחנו לא רואות את אלפי האנשים?). לא עוזר לו, והוא נבדק ע"י השב"כ, התלמידים מחכים בבית ספר. יותר מאוחר , ב-10.15 פגשנו אותו שוב. החזירו אותו לחדש את התעודה בטול כארם.החיילים אדיבים ומדברים איתנו, אבל לחלוטין ממלאי הוראות ומביאים את כל הטיעונים המטורפים של הצבא - "ואם הוא יתפוצץ אחרי שיעבור כאן?" בסארה? או "יש דברים שאת לא יודעת". לא הצלחנו, עם כל הטלפונים להזיז כלום. 9.00 - צומת ג'ית - מחסום פתע. תור ארוך של מכוניות מכיוון בית איבא. 3 חיילים (אחד מחפה) אבל המפקד מתעקש שרק הוא רשאי לבדוק. בצד - 2 מוניות מוחרמות, הן נסעו על כביש האפרטהייד שבין צומת ג'ית וצומת עינב/בית איבא. כל נוסעיהן עומדים בצד. הם בבדיקה. אחרי שהחזירו להם את התעודות הם הלכו ברגל, רובם מסארה, רואים את ביתם, מרחק פחות מקילומטר, וחייבים לנסוע לבית איבא, עיקוף של 30 ק"מ, כדי לעבור משם. טרטור לשמו, כמו רבים כל כך מהדברים שאנו נתקלות בהם. 3 אמבולנסים מהבהבים, אחד נוסע לעזון להביא יולדת, מעוכבים למעלה מ- 20 דקות. המפקד בודק קודם משאיות, אוטובוס. לא בוער לו. 2 החיילים מנסים לתפוס יוזמה ולבדוק בעצמם, אבל המפקד מתנפל עליהם בצעקות. "אבל מדובר בחיי אדם !" טוען כלפיו החייל. לא מעניין את המפקד. החייל אמר לי שכל כך קשה לו עם המדיניות, ואכן, הוא נראה מאוד אומלל.מכונית או"ם נבדקת למרות מחאותיה של הנהגת שלא בודקים מכוניות של האו"ם.אחרי כ-45 דק' שיחררו את אחד מנהגי המוניות כי הסתבר שהוא בכלל לא נסע על הכביש ההוא. 10.00 בית איבא - הרבה אנשים הרוצים להכנס לשכם, מעטים יוצאים ממנה. כ-40 מעוכבים. סדרן האוטובוסים אמר לי שאתמול 80 מעוכבים נשארו עד 21.00. מאז יום ב, זוהי תופעה החוזרת על עצמה - מספרם הרב של המעוכבים, בלי כל פרופורציה. כולם רצו להכנס לשכם, לא לצאת ממנה ! הם מחכים 5-6 שעות. כל הטלפונים , למוקד ה"הומניטארי" או לדובר צה"ל לא עוזרים. ביניהם היו הרבה מורים, עם תעודת מורה ( "תעודת מורה לא מספיקה יותר, צריך תסריך" אמר לי החייל. לי נראה שהוא סתם מורח אותי, כבר נתקלתי לא אחת בכל מיני "הוראות חדשות" שלא היו ולא נבראו, רק כדי שארד להם מהגב). וכן, רוקח, עם תעודת רוקח שרצה להגיע לבחינה חשובה בשכם, אבל אחרי שחיכו 3 - 4 שעות, החזירו את כולם כלעומת שבאו. המורים לא הגיעו לתלמידיהם, הרוקח לא הגיע לבחינה.... אנחנו לא הצלחנו לעשות כלום, מלבד אדם אחד, מדמם מהאף שמאוד נפוח, עם הפניה לבית חולים ששכנענו את המפקד להעבירו.בדרך חזרה כבר לא היה מחסום בצומת ג'ית.לבקשת אנג'לה הלכנו לבקר את ידיד שלה בפרעתה. הבית של אחיו נפרץ על ידי חיילים שלשום בערב. המשפחה עצמה נסעה לחארס לבקר את הורי האישה וב- 1.00 בלילה בא ג'יפ עם 2 חיילים שבעזרת פטישים שברו את דלת הכניסה, את הסורגים ועמדו לשבור עוד דלת צדדית (דלת הכניסה , למרות שנשברה, היה לה עוד מנעול גדול מבפנים שמנע את פתיחתה). כאשר אחיו של בעל הבית הגיע בריצה למקום (זהו בית מבודד, מחוץ לכפר), הם קפצו לתוך הג'יפ וברחו משם. לנו זה נראה כמו נסיון ביזה ! הם הגישו אתמול תלונה במשטרת קדומים, אבל המשטרה לא גילתה ענין מיוחד בסיפור. (האח לא יכול היה לראות, בגלל החשיכה את מספרו של הג'יפ, אבל אם רוצים לא בעיה לברר מי היה בכפר באותו לילה). מה ניתן לעשות בנושא? רשמה : דפנה